UPI থেকে ট্রেনের টিকিট বুকিং, অক্টোবর থেকে বদলাচ্ছে এইসব নিয়ম

ওয়েব ডেস্ক: উৎসবের মরশুমে শেষ হচ্ছে সেপ্টেম্বর। একদিন পরেই শুরু হচ্ছে অক্টোবর (October Changes)। আর নতুন মাসের প্রথম দিন থেকেই কার্যকর হচ্ছে একাধিক গুরুত্বপূর্ণ নিয়ম, যা সরাসরি প্রভাব ফেলবে সাধারণ মানুষের জীবনে। ডিজিটাল লেনদেন থেকে রেল টিকিট বুকিং (Railway Ticket Booking), পেনশন ব্যবস্থা (Pension System) থেকে গ্যাস সিলিন্ডারের দাম (LPG Cylinder Price)—সব ক্ষেত্রেই আসছে নতুন পরিবর্তন।

তাই লেনদেন, টিকিট বুকিং, ব্যাঙ্কিং কিংবা গৃহস্থালি খরচের ক্ষেত্রে আগে থেকেই পরিকল্পনা করে নেওয়াই শ্রেয়। একনজরে দেখে নিন আক্টোবর থেকে কী কী গুরুত্বপূর্ণ পরিবর্তন হতে চলেছে।

আরও পড়ুন: Whatsapp-কে টেক্কা ভারতে তৈরি অ্যাপের! মাথায় হাত জুকারবার্গের

ইউপিআই লেনদেন: ন্যাশনাল পেমেন্টস কর্পোরেশন অফ ইন্ডিয়া (NPCI) জানিয়েছে, অক্টোবরের ১ তারিখ থেকে বন্ধ হচ্ছে পিয়ার-টু-পিয়ার (P2P) ‘কালেক্ট রিকোয়েস্ট’ বা ‘পুল ট্রানজাকশন’ ফিচার। গুগল পে, ফোনপে, পেটিএমের মতো অ্যাপে আর এই সুবিধা পাওয়া যাবে না। অনলাইন জালিয়াতি রুখতেই এই পদক্ষেপ নেওয়া হয়েছে।

জাতীয় পেনশন সিস্টেম (NPS): এবার থেকে বেসরকারি সাবস্ক্রাইবাররা তাঁদের পেনশন কর্পাসের পুরো ১০০ শতাংশ ইকুইটি-সম্পর্কিত স্কিমে বিনিয়োগ করতে পারবেন। আগে সীমা ছিল ৭৫ শতাংশ।

রেল টিকিট বুকিং: ১ অক্টোবর থেকে সাধারণ সংরক্ষিত টিকিট বুকিংয়ের প্রথম ১৫ মিনিট কেবলমাত্র আধার যাচাইকৃত ব্যবহারকারীরাই IRCTC ও তার অ্যাপের মাধ্যমে করতে পারবেন।

LPG সিলিন্ডারের দাম: প্রতি মাসের মতো অক্টোবরের ১ তারিখে নতুন দাম ঘোষণা করবে তেল কোম্পানিগুলি। দাম বাড়তে, কমতে বা একই থাকতে পারে। এর সরাসরি প্রভাব পড়বে গৃহস্থালি বাজেটে।

অনলাইন গেমিং: ১ অক্টোবর থেকে কার্যকর হচ্ছে নতুন আইন। বাস্তব টাকার গেমিংয়ে ১৮ বছরের কম বয়সিদের প্রবেশ সম্পূর্ণ নিষিদ্ধ করা হয়েছে। এছাড়া লাইসেন্স, নিরাপত্তা এবং স্বচ্ছতা নিশ্চিত করতে একাধিক নিয়ম চালু হবে।

অক্টোবর মাসের ব্যাঙ্ক ছুটি: অক্টোবর মাসে ব্যাঙ্ক বন্ধ থাকবে মোট ২১ দিন। এর মধ্যে রয়েছে দশেরা, দীপাবলি, ছটপুজোর মতো বড় উৎসব। ফলে আগে থেকেই লেনদেন বা ব্যাঙ্ক-সম্পর্কিত কাজ সারতে হবে।